Document ID: 32002D0027

Kommissionens beslutning
af 11. januar 2002
om særlige betingelser for import af fiskerivarer med oprindelse i Republikken Tyrkiet
(meddelt under nummer K(2002) 14/4)
(EØS-relevant tekst)
(2002/27/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer, senest ændret ved direktiv 97/79/EF(1), særlig artikel 11, stk. 1, og
ud fra følgende betragtninger:
(1) Der er på Kommissionens vegne blevet foretaget en inspektion i Republikken Tyrkiet for at undersøge betingelserne for produktion, oplagring og forsendelse af fiskerivarer til Fællesskabet.
(2) Bestemmelserne i den tyrkiske lovgivning om sundhedsinspektion og -kontrol af fiskerivarer kan betragtes som svarende til de bestemmelser, der er fastsat ved direktiv 91/493/EØF.
(3) "General Directorate of Protection and Control (GDPC) of the Ministry of Agriculture and Rural Affairs" er i stand til effektivt at føre kontrol med, om den gældende lovgivning overholdes.
(4) Der bør fastlægges nærmere regler om det sundhedscertifikat, som i henhold til direktiv 91/493/EØF skal ledsage sendinger af fiskerivarer, der importeres til Fællesskabet fra Tyrkiet. Ved disse regler bør der navnlig fastlægges en model for certifikatet og fastsættes minimumskrav med hensyn til det eller de sprog, det skal affattes på, og den person, der er bemyndiget til at underskrive det.
(5) Det mærke, der skal anbringes på fiskerivarernes emballage, bør indeholde angivelse af tredjelandets navn og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer, undtagen for bestemte frosne fiskerivarer.
(6) Der skal ifølge artikel 11, stk. 4, litra c), i direktiv 91/493/EØF opstilles en liste over godkendte virksomheder, fabriksfartøjer og kølehuse, ligesom der skal opstilles en liste over fryseskibe, som er udstyret i overensstemmelse med punkt 1-7 i bilag II til Rådets direktiv 92/48/EØF(2). Disse lister skal opstilles på grundlag af en meddelelse fra GDPC til Kommissionen. Det påhviler derfor GDPC at sørge for overholdelse af de bestemmelser herom, der er fastsat i direktiv 91/493/EØF.
(7) GDPC har officielt garanteret, at bestemmelserne i kapitel V i bilaget til direktiv 91/493/EØF og hygiejnekrav svarende til dem, der er fastsat ved nævnte direktiv, vil blive opfyldt.
(8) Hvis fiskerivarerne er frosne eller forarbejdede toskallede bløddyr, skal råvarerne desuden stamme fra godkendte produktionsområder som anført i bilag B til Kommissionens beslutning 94/777/EF af 30. november 1994 om særlige betingelser for import af frosne eller forarbejdede toskallede bløddyr, pighuder, sækdyr og havsnegle med oprindelse i Tyrkiet(3) senest ændret ved beslutning 1999/767/EF(4), og de skal være steriliseret eller varmebehandlet i overensstemmelse med kravene i Kommissionens beslutning 93/25/EØF af 11. december 1992 om godkendelse af nogle behandlinger til at hæmme udviklingen af patogene mikroorganismer i toskallede bløddyr og havsnegle(5), senest ændret ved beslutning 97/275/EF(6).
(9) Da sundhedsattesteringen vedrørende ovennævnte produkter vil falde ind under anvendelsesområdet for denne beslutning, bør Kommissionens beslutning 94/778/EF om særlige betingelser for import af frosne eller forarbejdede toskallede bløddyr, pighuder, sækdyr og havsnegle med oprindelse i Tyrkiet(7), senest ændret ved beslutning 1999/767/EF(8) ophæves.
(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
"General Directorate of Protection and Control (GDPC) of the Ministry of Agriculture and Rural Affairs" er den myndighed i Tyrkiet, der er ansvarlig for at kontrollere og attestere, at fiskerivarer og akvakulturprodukter opfylder kravene i direktiv 91/493/EØF.
Artikel 2
Fiskerivarer og akvakulturprodukter med oprindelse i Tyrkiet skal opfylde følgende krav:
1) Hver sending skal ledsages af originalen af et sundhedscertifikat, der er nummereret, behørigt udfyldt, dateret og underskrevet, og som kun består af ét blad, jf. modellen i bilag A.
2) Varerne/produkterne skal komme fra autoriserede virksomheder, fabriksfartøjer eller kølehuse eller fra registrerede fryseskibe, der er opført på listen i bilag B.
3) Medmindre der er tale om frosne fiskerivarer i løs afladning til konservesfremstilling, skal alle pakninger med uudslettelig skrift være forsynet med ordet "TYRKIET" og oprindelsesvirksomhedens, -fabriksfartøjets, -kølehusets eller -fryseskibets autorisations-/registreringsnummer.
Artikel 3
1. Certifikater som omhandlet i artikel 2, stk. 1, skal udfærdiges på mindst et af de officielle sprog i den medlemsstat, hvor kontrollen foretages.
2. Certifikatet skal indeholde GDPC-repræsentantens navn, stilling og underskrift samt GDPC's officielle stempel, idet alle disse elementer skal fremtræde i en anden farve end de øvrige angivelser i certifikatet.
Artikel 4
Beslutning 94/778/EF ophæves.
Artikel 5
Denne beslutning anvendes fra tresindstyvendedagen efter offentliggørelsen i De Europæiske Fællesskabers Tidende.
Artikel 6
Denne beslutning er rettet til medlemsstaterne.
Udfærdiget i Bruxelles, den 11. januar 2002.

Labels: 3
18
6